‘ฟอลคอน’ขึ้นนำเบี้ยพีเอ คุ้มครองอุบัติเหตุนักกีฬา
ฟอลคอนยันที่ 1 ตลาดประกันอุบัติเหตุส่วนบุคคลหรือพีเอนักกีฬา เผยฐานลูกค้ากว่า 5,000 ราย
30 ม.ค. 2558

ฟอลคอนยันที่ 1 ตลาดประกันอุบัติเหตุส่วนบุคคลหรือพีเอนักกีฬา เผยฐานลูกค้ากว่า 5,000 ราย
น.ส.พัชนี ศรีสุขวัฒนา ผู้อำนวยการฝ่ายประกันภัยธุรกิจรายย่อย บริษัท ฟอลคอนประกันภัย เปิดเผยว่า ในช่วง 2 ปีที่ผ่านมาบริษัทได้ออกประกันอุบัติเหตุส่วนบุคคลสำหรับคนรักกีฬา โดยออกสินค้าไปแล้ว 3 แบบ คือ ไอแชมเปี้ยนส์ ที่เป็นประกันอุบัติเหตุส่วนบุคคลเคลมได้ 2 เท่าถ้าเกิดอุบัติเหตุจากการเล่นกีฬา ไอเอ็กซ์ตรีม จับกลุ่มนักกีฬาผาดโผน เช่น การดำน้ำ ปีนเขา และไอกอล์ฟเฟอร์ ที่จะให้ความคุ้มครองนักกีฬากอล์ฟ รวมทั้งอุปกรณ์
“ลูกค้าที่เข้ามาทำประกันภัยทั้ง 3 แบบนี้มีประมาณกว่า 5,000 ราย เบี้ยประกันรวมประมาณ 100 ล้านบาท ถือว่ากระแสตอบรับดี เพราะคนหันมาใส่ใจด้านสุขภาพด้วยการเล่นกีฬามากขึ้น แต่เบี้ยประกันภัยถือว่ายังน้อยมาก ยังไม่มีนัยสำคัญอะไร แต่ถือว่าเป็นแนวโน้มที่ดี และเราภูมิใจที่เป็นผู้นำในการออกประกันภัยที่เจาะกลุ่มตลาดนักกีฬา และเราเป็นผู้นำอยู่ในตลาดนี้” น.ส.พัชนี กล่าว
น.ส.พัชนี กล่าวว่า จำนวนลูกค้านักกีฬา 5,000 รายนี้ยังไม่รวมลูกค้าประกันรถจักรยาน หรือไอไบค์ ที่ออกไปล่าสุดคาดว่าจะมีประมาณ 3 หมื่นคนในอีก 2 ปีข้างหน้า
สำหรับบริการเคลมสามารถแจ้งผ่านคอลเซ็นเตอร์ของบริษัท โดยจะมีเจ้าหน้าที่คอยรับเรื่องและแนะนำวิธีแจ้งเคลมสินไหมทดแทนแก่ผู้เอาประกันภัย ส่วนการไปถึงที่เกิดเหตุหากอยู่ในเขตกรุงเทพฯ และเขตอำเภอเมืองต่างจังหวัดจะใช้เวลา 30 นาที ส่วนปริมณฑลจะใช้เวลา 45 นาที
ล่าสุด บริษัทได้พัฒนาการเคลมสินไหมทดแทนผ่านไลน์ของบริษัท เพื่อให้ลูกค้าทำการดาวน์โหลด ซึ่งจะสะดวกในการเคลมตรงกับวิถีชีวิตของคนรุ่นใหม่
แหล่งข่าวจากบริษัท นำสินประกันภัย กล่าวว่า บริษัทเองก็ได้เปิดช่องทางขายใหม่ผ่านทางเว็บไซต์ของบริษัท www.namsengins.co.th โดยช่วงแรกจะเริ่มขายแบบประกันภัยรถยนต์ภาคบังคับหรือประกัน พ.ร.บ.ทุกประเภท และประกันภัยการเดินทางก่อน เนื่องจากเป็นแบบประกันที่ไม่มีความซับซ้อนมากนัก และยังให้บริการต่อทะเบียนรถยนต์กับลูกค้าอีกด้วย
สำหรับแบบ “ประกันภัยการเดินทางออนไลน์” ให้ความคุ้มครองการเดินทางทั่วโลกด้วยวงเงินความคุ้มครองสูงสุดถึง 2 ล้านบาท ราคาเริ่มต้นที่ 325 บาท 4 วันเดินทาง ซื้อง่ายใช้เวลากรอกข้อมูลเดินทางเพียง 3 นาที ซึ่งแบบประกันนี้สถานทูตของประเทศในแถบทวีปยุโรป ในกลุ่มเชงเกนให้การยอมรับเป็นเอกสารประกอบในการออกวีซ่าให้กับผู้ที่ต้องการเดินทางเข้าประเทศเหล่านี้ได้